ชู 4 หุ้นเด่น เป้าหมายนักลงทุน-จับตาผลผู้ผ่านคุณสมบัติรถไฟสายสีส้มวันนี้
ชู 4 หุ้นเด่น เป้าหมายนักลงทุน-จับตาผลผู้ผ่านคุณสมบัติรถไฟสายสีส้ม
9 ธ.ค. 2559

นายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์ กลยุทธ์การลงทุน บล.เคทีบี (ประเทศไทย) (KTBST) ประเมินตลาดหุ้นไทยในวันนี้ว่า ยังบวกต่อไปได้ การที่ดัชนีฯยืนเหนือ 1,521 จุด จะทำให้นักลงทุนมั่นใจในตลาดมากขึ้น ประกอบกับการประกาศยืดเวลาการซื้อพันธบัตรที่จะสิ้นสุดในเดือน มี.ค.2560 ของธนาคารกลางยุโรป (ECB) ออกไป เป็นปลายปี 60 แต่ปรับลดวงเงินจาก 8 หมื่นล้านยูโร/เดือน เป็น 6 หมื่นล้านยูโร/เดือน เป็นไปตามที่ตลาดคาด ขณะที่การลดวงเงินลงนั้น เป็นการส่งสัญญาณว่า ECB พร้อมที่จะยกเลิกหรือเพิ่มวงเงินผ่อนคลายเชิงปริมาณ (QE) ได้เมื่อจำเป็น ผลการประชุมของ ECB จึงมองเป็นบวกต่อตลาด เพราะการใช้ QE จะทำให้เม็ดเงินลงทุนยังไม่รีบร้อนที่จะออกจากตลาดหุ้น
ขณะที่ราคาน้ำมัน รับผลจากคาดการณ์ว่าการประชุมผู้ผลิตน้ำมันในวันพรุ่งนี้ (10 ธ.ค.) จะออกมาตามข่าวก่อนหน้านี้ คือกลุ่มประเทศผู้ส่งออกน้ำมัน (โอเปก) และนอนโอเปก จะลดกำลังการผลิตรวมกัน 1.17 ล้านบาร์เรล/วัน เป็นเวลา 6 เดือน (พ.ค.60 จะกลับมาพิจารณากันใหม่) จึงเป็นบวกต่อหุ้นกลุ่มน้ำมัน
สำหรับปัจจัยในประเทศ วันนี้จะมีการประกาศชื่อผู้ผ่านคุณสมบัติทางเทคนิค โครงการรถไฟฟ้าสายสีส้ม (ช่วงบ่าย) จะทำให้กลุ่มผู้รับเหมาฯ และธุรกิจเกี่ยวเนื่องมีความคึกคัก ดังนั้นทิศทางตลาดหุ้นวันนี้ เนื่องด้วยตลาดหุ้นไทยจะปิดทำการ 3 วัน แม้ช่วงวันหยุดนี้ เรื่องสำคัญจะมีเพียงการประชุมผู้ผลิตน้ำมัน แต่นักลงทุนบางส่วนอาจไม่ต้องการถือหุ้นข้ามวันหยุด อีกทั้งสัปดาห์หน้า จะมีการประชุมคณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) ในวันอังคาร-พุธ ดัชนีฯในวันนี้ จึงน่าที่จะแกว่งในกรอบแคบ ๆ
ทั้งนี้ กลยุทธ์การลงทุน มองว่านักลงทุนต่างประเทศที่กลับเข้ามาในตลาดหุ้นไทยและตลาดหุ้นในภูมิภาคนี้ และได้ผลบวกจากการต่ออายุ QE ของ ECB ออกมา ทำให้มองภาพตลาดหุ้นว่ายังบวกต่อไปได้ การที่ดัชนีฯยืนเหนือ 1,521 จุด จะทำให้นักลงทุนมั่นใจในตลาดมากขึ้น สำหรับการเข้าเก็งกำไรช่วงสั้น หุ้นที่คาดว่าอาจได้รับความสนใจจากนักลงทุน KBANK,GLOBAL,ASEFA,SCN
 
อนึ่งในวันนี้ (9 ธ.ค.) รฟม.จะประเมินข้อเสนอซองที่ 2 (ด้านเทคนิค) ในเวลา 14.00 น. และจะประกาศผลการประเมินข้อเสนอดังกล่าว พร้อมกับเปิดซองข้อเสนอซองที่ 3 (ด้านราคา) ของสัญญาที่ 1, 2, 3, 4 และ 6